[{"text_idx": "#000001", "text": "Euskal Herria Zuzenean jaialdia egiteko hilabete falta den honetan, antolatzaileek osatutzat eman dute aurtengo egitaraua gaur iragarritako artistekin. Antolatzaileek beraiek ohar baten bidez adierazi dutenez, azken asteetan \u00abhedatu diren zurrumurruak gezurtatu edo egiaztatzeko\u00bb ordua da oraingoa, eta, prestatua duten egitarauaren bidez, \u00abbelaunaldi eta gustu guziei zuzendutako kalitatezko eskaintza oparoa proposatzeko\u00bb xedea dute."}, {"text_idx": "#000003", "text": "Egitarau horretara gehitzen azken artisten artean daude Zetak eta Daudane euskal taldeak, bai eta Krav Boca Tolosako (Okzitania) punk-rap talde independentea, Billie Brelok Nanterretik (Frantzia) datorren rap kantari \u00abantikonformista\u00bb eta FM Belfast, izenak bestelakoa adierazten duen arren, Islandian jaio den musika elektronikoko taldea ere."}, {"text_idx": "#000009", "text": "Pentzeko kontzertuez gain, bestelako ekitaldiak ere izango dira larunbat eta igandez, Irisarriko plazan."}, {"text_idx": "#000010", "text": "Larunbatean, Otxo bikoteak irekiko du eguna. Ondotik, bertso-poteoak errimaz koloreztatuko du herriko plaza, Txiki bakarkako umoristak eszena hartu aurretik. Hika Teatroak eta Oinkarik dantza eta antzerki ikuskizuna eskainiko dute arratsaldez, eta Iparraldeko hainbat rap musikari biltzen dituen RTZ kolektiboak saioa emango du zuzenean. Tartean, Ixtaklok eta Zozongo txarangek eguna alaituko dute."}, {"text_idx": "#000011", "text": "Igandean, eguna erraldoi eta gaiteroekin hasiko da. Txingili\u2019k taldeak Lehen txinka ikusgarria eskainiko du, eta, dantzarekin segitzeko, Ertza konpainiak Otempodiz sorkuntza berria aurkeztuko du. Arratsalde bukaeran, Bilabalko musikariek animatuko dute dantzaldia. Horrez gain, Cumbiam\u2019bero, Txaranga Jaia, Goxua\u2019n salsa, Patxaranga eta Bahez taldeek plaza girotuko dute egun osoan."}, {"text_idx": "#000012", "text": "Bestalde, antzerki gune berezi bat antolatuko dute aurten. Larunbatean, Cie ZeC zirku konpainiak Segime bere sorkuntza berria emango du, eta, igandez, Tartean teatroak Ez dok ero ikuskizuna eskainiko du."}, {"text_idx": "#000013", "text": "Haurrek egitarau berezia izanen dute Haurren Xokoan: Gaia elkarteak jokoak animatuko ditu larunbatean, eta igandean Oreka zirku elkarteak tailer bat emanen du. Egun guztian puzgarriak, egurrezko jokoak eta beste hainbat animazio izanen dira bertan."}, {"text_idx": "#000016", "text": "Itzartu nahian Izar polisariar bat Mina (23/05/18) Baskonia \"Erraietara itzuli nahi genuen, lehengo doinu eta melodia azkar horiek lantzera\" Eguzki xuri ( (Music for World Weather Network)"}]